Document ID: 32014D0874

VYKONÁVACIE ROZHODNUTIE KOMISIE
z 3. decembra 2014,
ktorým sa mení rozhodnutie 2008/866/ES o núdzových opatreniach, ktorými sa pozastavuje dovoz určitých lastúrnikov určených na ľudskú spotrebu z Peru, pokiaľ ide o obdobie jeho uplatňovania
[oznámené pod číslom C(2014) 9113]
(Text s významom pre EHP)
(2014/874/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
keďže:
(1)
V nariadení (ES) č. 178/2002 sa stanovujú všeobecné zásady, ktoré sa vzťahujú na potraviny a krmivá vo všeobecnosti, a najmä na bezpečnosť potravín a krmív na úrovni Únie a na vnútroštátnej úrovni. Stanovujú sa v ňom mimoriadne opatrenia pre prípad, že existuje dôkaz o tom, že potraviny alebo krmivá dovezené z tretej krajiny pravdepodobne predstavujú závažné riziko pre zdravie ľudí, zvierat alebo pre životné prostredie a že sa také riziko nedá uspokojivo zvládnuť prostredníctvom opatrení prijatých príslušným(-i) členským(-i) štátom(-mi).
(2)
Rozhodnutie Komisie 2008/866/ES (2) bolo prijaté po výskyte ohniska hepatitídy typu A u ľudí súvisiaceho s konzumáciou lastúrnikov dovezených z Peru, ktoré boli kontaminované vírusom hepatitídy typu A (HAV). Uvedené rozhodnutie sa pôvodne uplatňovalo do 31. marca 2009, no uvedené obdobie bolo vykonávacím rozhodnutím Komisie 2013/636/EÚ (3) naposledy predĺžené do 30. novembra 2014.
(3)
Príslušný peruánsky orgán bol požiadaný, aby poskytol dostatočné záruky v záujme odstránenia zistených nedostatkov v systéme monitorovania na detekciu vírusu u živých lastúrnikov. Predovšetkým by sa mali predložiť výsledky monitorovacieho programu za lastúrniky druhu Donax (Donax spp.). Napriek skutočnosti, že lastúrniky druhu Donax (Donax spp.) zapríčinili ohnisko hepatitídy typu A u ľudí, Komisii neboli doteraz predložené výsledky monitorovacieho programu za tento druh. Komisia preto nemôže dospieť k záveru, že systém kontroly a plán monitorovania, ktoré sa v súčasnosti používajú v Peru pre určité lastúrniky, sú vhodné na to, aby poskytli záruky požadované podľa práva Únie. Núdzové opatrenia by sa preto mali zachovať.
(4)
Lehota na uplatňovanie rozhodnutia 2008/866/ES by sa preto mala zodpovedajúcim spôsobom zmeniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
PRIJALA TOTO ROZHODNUTIE:
Článok 1
V článku 5 rozhodnutia 2008/866/ES sa dátum „30. novembra 2014“ nahrádza dátumom „30. novembra 2015“.
Článok 2
Toto rozhodnutie je určené členským štátom.
V Bruseli 3. decembra 2014

Labels: 17
20
0
3
6
18